LXXVIII.  Possessiones et bona ecclesiae B. Mariae de Reno confirmat.   (Laterani, Maii 20.) [TROMBELLI,  Memorie Storiche di Reno  369.]
Author: Anastasius IV

ANASTASIUS episcopus, servus servorum Dei, dilectis filiis GUIDONI priori ecclesiae Beatae Mariae de Reno, ejusque fratribus tam praesentibus quam futuris regularem vitam professis, in perpetuum.

Religiosam vitam eligentibus apostolicum convenit adesse praesidium, ne forte cujuslibet temeritatis incursus, aut eos a proposito revocet, aut robur, quod absit! sacrae religionis infringat. Eapropter, dilecti in Domino filii, praedecessorum nostrorum felicis memoriae Innocentii, Lucii et Eugenii vestigiis inhaerentes, vestris justis postulationibus clementer annuimus et praefatam Beatae Dei genitricis semperque virginis Mariae ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus. In primis siquidem statuentes ut ordo canonicus secundum Beati Augustini Regulam perpetuis ibidem temporibus inviolabiliter observetur. Praeterea quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Ecclesiam Sancti Salvatoris in civitate Bononiensi: in Turicella ecclesiam Sancti Andreae, ecclesiam Sancti Domnini juxta Bagnum; ecclesiam Sanctae Mariae in Raticosa cum pertinentiis suis; ecclesiam Sancti Jacobi quae dicitur Casa Dei cum pertinentiis suis; pontem qui juxta ecclesiam vestram super Rhenum situs est cum suis possessionibus. Prohibemus quoque ut nullus fratrum post factam ibidem professionem absque prioris vel congregationis spontanea permissione ex eodem clanstro audeat discedere; discedentem vero absque communi litterarum cautione nullus omnino suscipiat. Sed si aliquis ipsorum fratrum extra claustrum ausus fuerit sine praedicta licentia permanere, si secundo tertiove commonitus resipiscere forte contempserit, liceat priori ejusdem loci excommunicationis in ipsum tanquam in professum suum sententiam promulgare. Clericos vero sive laicos liberos saeculariter viventes ad conversionem suscipiendi absque alicujus contradictione facultatem liberam habeatis. Sane laborum vestrorum quos propriis manibus aut sumptibus colitis, sive de nutrimentis vestrorum animalium nullus omnino a vobis decimas exigere praesumat. Oleum quoque sanctum, ordinationes clericorum, qui ad sacros ordines fuerint promovendi, a dioecesano suscipiatis episcopo, siquidem Catholicus fuerit, et gratiam atque communionem apostolicae sedis habuerit, et ea gratis ac absque pravitate aliqua voluerit exhibere. Alioquin liceat vobis Catholicum quemcunque malueritis adire antistitem, qui nimirum nostra fultus auctoritate, quod postulatur indulgeat. Obeunte vero te, nunc ejusdem loci priore, vel tuorum quolibet successorum, nullus ibi qualibet subreptionis astutia seu violentia praeponatur, nisi quem fratres communi consensu aut fratrum pars consilii sanioris, secundum Dei timorem et beati Augustini Regulam, providerint eligendum. Ad haec etiam adjicientes statuimus, ut nulli archiepiscopo vel episcopo, aut alicui omnino personae fas sit in praedicta ecclesia Beatae Mariae exactiones facere, nec priori et fratribus gravamina irrogare. Sepulturam quoque ipsius loci liberam esse concedimus, ut eorum qui se illic sepeliri deliberaverint, devotioni et extremae voluntati, nisi forte excommunicati vel interdicti sint, nullus obsistat, salva tamen justitia matricis ecclesiae. Decernimus ergo ut nulli omnino hominum liceat ipsam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum, etc. Ego Anastasius catholicae Ecclesiae episcopus ss. Ego Imarus Tusculanus episcopus ss. Ego Cinthius Portuensis et Sanctae Rufinae episcopus ss. Ego Gregorius presb. card. tit. Calixti ss. Ego Guido presb. card. tit. S. Grysogoni ss. Ego Hubaldus presb. card. tit. Sanctae Praxedis ss. Ego Manfredus presb. card. tit. S. Sabinae ss. Ego Aribertus presb. card. tit. S. Anastasiae ss. Ego Julius presb. card. tit. S. Marcelli ss. Ego Guido presb. card. tit. Pastoris ss. Ego Oddo diac. card. Sancti Nicolai in Carcere Ego Bernardus presb. card. tit. S. Clementis ss. Ego Octavianus presb. card. tit. S. Ceciliae ss. Ego Astaldus presb. card. tit. S. Priscae ss. Ego Gerardus presb. card. tit. S. Stephani in Coelio monte ss. Ego Joannes presb. card. Sanctorum Joannis et Pauli tit. Pamachii ss. Ego Henricus presb. card. Sanctorum Nerei et Achillaei ss. Ego Joannes presb. card. tit. Sanctorum Silvestri et Martini ss. Ego Rodulfus diac. card. Sanctae Luciae in Septa sole ss. Ego Guido diac. card. Sanctae Mariae in Porticu ss. Tulliano ss. Dat. Laterani, per manum Rolandi sanctae Romanae Ecclesiae presbyteri cardinalis et cancellarii, XIII Kalend. Junii, indictione II, Incarnationis Dominicae anno 1154, pontificatus vero domini Anastasii IV papae, anno primo.